久旱喜雨
作者：韓維
朝代：宋

paragraphs: 炎風駕京塵，久旱氛祲惡。
羲和鞭日車，光焰赫飛躍。
群生困熬暴，嘉穀坐焦灼。
高堂袒裼卧，汗下如鞭索。
安知於此時，乃見嘉樹落。
狂飄隨烟雲，急灑動林薄。
蕭然宇宙間，昏霧一疏瀹。
雖忻意暫豁，所嘆施未博。
雷霆司天令，何乃久寂寞。
微陰雖自復，陽亢不爲却。
安得躋帝閽，一鼓造化橐。
太上方厲政，進賢登謇諤。
日將太平近，此變不應作。
吾徒勿咨嗟，坐看雨時若。